Ilmoitus lopullisen polkumyyntitullin käyttöönottamisesta muun muassa Thaimaasta peräisin olevien sytytinkivellisten kaasukäyttöisten kertatäyttöisten taskusytyttimien tuonnissa annettua neuvoston asetusta (EY) N:o 423/97 ja sitoumusten hyväksymisestä tehtyä komission päätöstä 97/167/EY koskevan osittaisen välivaiheen tarkastelun vireillepanosta

(2000/C 311/05)

Komissio on vastaanottanut neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 905/98(2), jäljempänä "perusasetus", 11 artiklan 3 kohdan mukaisen pyynnön muun muassa Thaimaasta peräisin olevien sytytinkivellisten kaasukäyttöisten kertatäyttöisten taskusytyttimien tuonnista annetulla neuvoston asetuksella (EY) N:o 423/97(3) ja sitoumusten hyväksymisestä tehdyllä komission päätöksellä 97/167/EY(4) käyttöönotettujen toimenpiteiden osittaisen välivaiheen tarkastelun vireillepanosta.

1. Tarkastelua koskeva pyyntö

Pyynnön esitti thaimaalainen yritys Thai Merry Co., Ltd, jäljempänä "pyynnön esittäjä". Pyynnön esittäjän osalta pyyntö koskee ainoastaan polkumyynnin tarkastelua.

2. Tuote

Asianomainen tuote on sytytinkivelliset kaasukäyttöiset kertatäyttöiset taskusytyttimet, joita kutsutaan myös kertakäyttöisiksi sytytinkivellisiksi sytyttimiksi, ja jotka luokitellaan tällä hetkellä CN-koodiin ex 9613 10 00 kuuluviksi. Kyseinen CN-koodi annetaan ainoastaan ohjeellisena.

3. Voimassa olevat toimenpiteet

Tällä hetkellä voimassa olevat toimenpiteet ovat muun muassa Thaimaasta peräisin olevien sytytinkivellisten kaasukäyttöisten kertatäyttöisten taskusytyttimien tuonnista annetulla asetuksella (EY) N:o 423/97 käyttöönotettu lopullinen polkumyyntitulli ja päätöksellä 97/167/EY hyväksytyt sitoumukset yhdessä neuvoston asetusta (ETY) N:o 3433/91(5) koskevan tarkastelun kanssa.

4. Tarkastelun perusteet

Tarkastelua koskeva pyyntö perustuu pyynnön esittäjän esittämiin todisteisiin, joiden mukaan kyseisten toimenpiteiden perustana olleet olosuhteet ovat muuttuneet ja kyseiset muutokset ovat pysyviä.

Pyynnön esittäjä väittää muun muassa, että sen tuotantokustannusten lasku on johtanut normaaliarvon alenemiseen, mikä puolestaan on vähentänyt polkumyyntiä tai poistanut sen. Sen vuoksi toimenpiteiden soveltamisen jatkaminen ei enää olisi tarpeen polkumyynnin poistamiseksi.

5. Menettely polkumyynnin määrittelemiseksi

Kuultuaan neuvoa-antavaa komiteaa komissio on päättänyt, että on olemassa riittävät todisteet välivaiheen tarkastelun vireille panemiseksi, ja komissio aloittaa perusasetuksen 11 artiklan 3 kohdan nojalla tutkimuksen, joka koskee pyynnön esittäjän osalta ainoastaan polkumyynnin tarkastelua. Tutkimuksessa arvioidaan voimassa olevien toimenpiteiden jatkamista, päättämistä tai muuttamista ainoan pyynnön esittäjän osalta.

a) Kyselylomakkeet

Saadakseen tutkimuksensa kannalta välttämättöminä pitämiään tietoja, komissio lähettää kyselylomakkeet pyynnön esittäjälle ja Thaimaan viranomaisille. Vastausten kyselyyn olisi oltava komissiossa tämän ilmoituksen 6 kohdan a alakohdassa esitetyssä määräajassa.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään kantansa kirjallisesti, jättämään myös muita kuin kysymyslomakkeessa pyydettyjä tietoja ja toimittamaan asiaa tukeva näyttö. Näiden tietojen ja asiaa tukevan näytön on oltava komissiossa tämän ilmoituksen 6 kohdan a alakohdassa esitetyssä määräajassa.

Komissio voi lisäksi kuulla asianomaisia osapuolia, jos ne pyytävät sitä kirjallisesti ja osoittavat, että niiden kuulemiseen on olemassa erityisiä syitä. Kyseinen pyyntö on tehtävä 6 kohdan b alakohdassa esitetyssä määräajassa.

6. Määräaika

a) Osapuolille ilmoittautumista, kyselylomakkeen jättämistä ja muita tietoja varten

Jos asianomaisten osapuolten kannat halutaan otettavan huomioon tutkimuksessa, osapuolten on ilmoittauduttava komissiolle, esitettävä kantansa ja jätettävä vastaukset kyselyyn sekä muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, ellei toisin ole sovittu.

b) Kuulemiset

Asianomaiset osapuolet voivat myös pyytää saada tulla komission kuulemiksi saman 40 päivän määräajan kuluessa.

7. Kirjalliset näkökannat, vastukset kyselyihin ja yhteydenotot

Kaikki asianomaisten osapuolten esittämät näkökannat ja pyynnöt on esitettävä kirjallisesti (ei sähköisessä muodossa, ellei toisin ole sovittu), ja niissä on mainittava asianomaisen osapuolen nimi, osoite, puhelin-, faksi- ja/tai teleksinumero.

Komission yhteystiedot: Euroopan komissio Kauppapolitiikan pääosasto

Linja C

TERV 0/13 Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05 Teleksi: COMEU B 21877.

8. Yhteistyöstä kieltäytyminen

Jos jokin asianomainen osapuoli kieltäytyy antamasta tai ei muusta syystä toimita tarvittavia tietoja määräajassa tai jos se huomattavasti vaikeuttaa tutkimuksia, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos todetaan, että jokin asianomainen osapuoli on toimittanut virheellisiä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja.

(1) EYVL L 56, 6.3.1996, s. 1.

(2) EYVL L 128, 30.4.1998, s. 18.

(3) EYVL L 65, 6.3.1997, s. 1.

(4) EYVL L 65, 6.3.1997, s. 54.

(5) EYVL L 326, 28.11.1991, s. 1.